Na temelju članka 18. Zakona o grobljima („Narodne novine“ broj: 19/98, 50/12 i 89/17) i članka 30. Statuta Općine Sokolovac (Službeni glasnik Koprivničko-križevačke županije 5/13 i 3/18), Općinsko vijeće Općine Sokolovac na \_\_\_. sjednici održanoj dana \_\_\_\_\_\_ 2019. donosi

**O D L U K U**

**o grobljima na području općine Sokolovac**

**I. OPĆE ODREDBE**

**Članak 1.**

Odlukom o grobljima na području Općine Sokolovac (u daljnjem tekstu: Odluka) propisuju se:

* opće odredbe,
* građenje, zatvaranje i stavljanje groblja izvan uporabe,
* upravljanje grobljem,
* mjerila i način dodjeljivanja i ustupanja grobnih mjesta na korištenje,
* vremenski razmaci ukopa u popunjena grobna mjesta, te način ukopa nepoznatih osoba,
* uvjeti i mjerila za plaćanje naknade kod dodjele grobnog mjesta i godišnje naknade za korištenje,
* održavanje groblja i uklanjanje otpada,
* načini i uvjeti korištenja groblja i obavljanja pogrebnih poslova,
* kaznene odredbe,
* prijelazne i završne odredbe.

**Članak 2.**

U smislu ove Odluke, groblje je ograđeni prostor zemljišta na kojem se nalaze grobna mjesta, komunalna infrastruktura i prateći objekti.

Pratećim objektima u smislu ove Odluke smatraju se mrtvačnica, dvorana za izlaganje na odru, prostorije za ispraćaj umrlih i sl.

Na području općine Sokolovac postoje slijedeća groblja u naseljima:

1. Donja Velika,

2. Grdak,

3. Jankovac,

4. Ladislav Sokolovački,

5. Lepavina,

6. Mali Grabičani,

7. Mali Poganac,

8. Miličani,

9. Paunovac,

10. Peščenik,

11. Prnjavor Lepavinski,

12. Rijeka Koprivnička – 3 kom,

13.Sokolovac,

14. Srijem,

15. Široko Selo,

16. Velika Branjska i

17. Vrhovac Sokolovački.

Groblja navedena u prethodnom stavku ovog članka su komunalni objekti Općine Sokolovac.

**Članak 3.**

***Značenje pojedinih pojmova:***

*1. Korisnik grobnog mjesta* - fizička osoba s pravom korištenja grobnog mjesta nakon dodjele grobnog mjesta na korištenje, uz uvjet da ga održava i plaća godišnju grobnu naknadu ( u daljnjem tekstu: korisnik).

*2. Vlasnik grobnog mjesta –* vlasnik zemljišta na kojem se grobno mjesto nalazi je Općina Sokolovac.

3. *Vlasnik grobnih uređaja i opreme −* fizičke osobe mogu biti vlasnici grobnih uređaja i opreme.

*4. Grobna mjesta* – grobovi, grobnice i grobnice za urne, namijenjeni za ukop umrlih osoba,

*5. Godišnja naknada za korištenje grobnog mjesta –* naknada koja se plaća za održavanje zajedničkih dijelova groblja,

*6. Naknada kod dodjele grobnog mjesta –* naknada koju korisnik plaća kod dodjele grobnog mjesta na korištenje,

*7. Grobni uređaji i oprema –* nagrobnispomenik, nagrobna ploča, ograda i slično imaju status nekretnine.

*8. Slobodno grobno mjesto –* grobno mjesto kojeg se korisnik odrekao potpisivanjem Izjave o odricanju grobnog mjesta u korist Općine Sokolovac.

*9. Izjava o odricanju grobnog mjesta –* izjava kojom se korisnik odriče grobnog mjesta, odnosno besplatno prenosi pravo korištenja na Općinu Sokolovac,

*10. Napušteno grobno mjesto –* grobno mjesto za koje grobna naknada nije plaćena 10 godina, te se može ponovno dodijelit na korištenje, nakon proteka 15 godina od zadnjeg ukopa u grob, odnosno 30 godina od zadnjeg ukopa u grobnicu,

*11. Opći grobovi –* su grobovi za koje nije plaćena naknada za korištenje i nije izdano rješenje o dodjeli,

*12. Ukop –* polaganje umrlog ili polaganje posmrtnih ostataka u grobno mjesto,

*13. Potvrda o posjedovanju grobnog mjesta –* potvrda koju izdaje Općina Sokolovac u svrhu provođenja ostavinskog postupka nakon smrti korisnika grobnog mjesta,

*14. Rješenje o nasljeđivanju –* rješenje koje donosi Općinski sud ili javni bilježnik u ostavinskom postupku nakon smrti korisnika grobnog mjesta i koje je mjerodavno za prijenos prava korištenja grobnog mjesta s korisnika na nasljednika, novog korisnika.

*15. Ugovor o ustupanju grobnog mjesta –* ugovor u pisanom obliku ovjeren kod javnog bilježnika kojim korisnik grobnog mjesta pravo korištenja prenosi na treću osobu,

*16. Održavanje groblja –* održavanje i čišćenje zemljišta i putova na groblju, održavanje i čišćenje prostora i objekata za obavljanje ispraćaja i sahrane umrlih, uređenje i održavanje zelenila, čišćenje groblja i zbrinjavanje otpada, kao i provođenje reda na groblju.

**Članak 4.**

Na grobljima iz članka 2. ove Odluke ukapaju se u pravilu umrli koji imaju prebivalište na području općine Sokolovac.

Na grobljima na području općine Sokolovac mogu se ukapati i ostali umrli koji nisu imali prebivalište na području općine Sokolovac, ukoliko su korisnici grobnog mjesta, ili imaju osigurano grobno mjesto u obiteljskom grobu ili grobnici i imaju suglasnost korisnika grobnog mjesta.

Iznimno, kada nastane potreba za ukopom umrlog koji je živio u stranoj državi, a koji je rođen i bio stanovnik Općine Sokolovac, može se ukopati na groblja na području općine Sokolovac, ukoliko ima osigurano grobno mjesto u obiteljskom grobu ili grobnici i ima suglasnost korisnika grobnog mjesta.

Umrlog se može ukopati i na groblju koje je on odredio za života ili koje odredi njegova obitelj odnosno osoba koja je dužna skrbiti o njegovu ukopu.

**II. GRAĐENJE, ZATVARANJE I STAVLJANJE GROBLJA IZVAN UPORABE**

**Članak 5.**

Općinsko vijeće Općine Sokolovac donosi odluke:

* o potrebi izgradnje ili rekonstrukcije groblja u skladu Prostornim planom,
* o zatvaranju groblja kada utvrdi da na groblju više nema mogućnosti osnivanja novih grobnih mjesta, ali postoji mogućnost ukopa u postojeća grobna mjesta,
* o stavljanju groblja ili dijela groblja izvan uporabe kada više nema mogućnosti ukopa zbog prostornih, sanitarnih ili drugih razloga.

Odluke iz prethodnog stavka ovog članka objavljuju se u Službenom glasilu Koprivničko-križevačke županije.

**III. UPRAVLJANJE GROBLJEM**

**Članak 6.**

Grobljima iz članka 2. ove Odluke upravlja Jedinstveni upravni odjel Općine Sokolovac (u daljnjem tekstu uprava groblja) prema uvjetima i na način propisan Zakonom o komunalnom gospodarstvu, Zakon o grobljima i drugim propisima.

Upravljanje grobljem obuhvaća dodjelu grobnih mjesta, vođenje grobnih očevidnika, registara i naplatu godišnje grobne naknade, uređenje, održavanje i rekonstrukciju groblja, na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima.

Grobljem se upravlja pažnjom dobroga gospodara i na način kojim se iskazuje poštovanje prema umrlima.

O uređenju i održavanju dodijeljenih grobnih mjesta dužni su se brinuti korisnici.

**Članak 7.**

Grobna mjesta, grobni uređaji i oprema koji su proglašeni spomenicima kulture ne mogu se smatrati napuštenim, moraju se održavati i obnavljati sukladno propisima o zaštiti spomenika kulture.

Natpisi na grobovima i grobnicama ne smiju vrijeđati ničije nacionalne, vjerske ili moralne osjećaje, niti na bilo koji način povrijediti uspomenu na umrloga.

**Članak 8.**

Uprava groblja obavlja slijedeće aktivnosti:

* utvrđuje raspored grobnih mjesta,
* dodjeljuje grobna mjesta na korištenje,
* izdaje rješenja i vrši naplatu godišnje grobne naknade,
* vodi grobne očevidnike i registre.

**Članak 9.**

Uprava groblja dužna je pravovremeno poduzimati odgovarajuće mjere da se osiguraju slobodna grobna mjesta sukladno potrebama.

**Članak 10.**

Uprava groblja dužna je voditi Grobni očevidnik o ukopu svih umrlih osoba na području općine Sokolovac koji sadrži podatke o:

* grobovima, grobnicama i grobnicama za urne,
* korisnicima grobova i grobnica,
* osobama koje imaju pravo ukopa,
* svim promjenama,
* uzroku smrti.

Sastavni dio Grobnog očevidnika iz stavka 1. ovoga članka je Položajni plan grobnih mjesta i grobnica.

Uprava groblja dužno je voditi i Registar umrlih osoba po prezimenu, imenu i imenu oca te OIB građana umrle osobe s naznakom gdje je ukopana.

Grobni očevidnik, Registar umrlih osoba i Položajni plan grobnih mjesta moraju se pohraniti i trajno čuvati.

Nadzor nad provođenjem akata iz ovog članka provodi Općinski načelnik

**Članak 11.**

Uprava groblja dužno je donijeti Akt o pravilima ponašanja na groblju i Položajni plan grobnih mjesta i iste izložiti na vidljivom mjestu na groblju.

**IV. MJERILA I NAČIN DODJELJIVANJA I USTUPANJA GROBNIH MJESTA NA KORIŠTENJE**

**Članak 12.**

Uprava groblja daje grobno mjesto na korištenje na neodređeno vrijeme uz naknadu te o tome donosi rješenje.

Protiv rješenja iz stavka 1.ovoga članka zainteresirana osoba može izjaviti žalbu nadležnom tijelu jedinice područne (regionalne) samouprave.

Za korištenje grobnog mjesta korisnik plaća godišnju grobnu naknadu.

Visinu naknade iz stavka 1. i 3. ovoga članka utvrđuje odlukom predstavničkog tijela jedinice lokalne samouprave.

**Članak 13.**

Grobno mjesto za koje grobna naknada nije plaćena deset godina, smatra se napuštenim i može se ponovo dodijeliti na korištenje, nakon proteka petnaest godina od posljednjeg ukopa u grob, odnosno nakon proteka trideset godina od ukopa u grobnicu.

Prijašnji korisnik grobnog mjesta za koje se prema stavku 1. ovoga članka smatra da je napušteno može raspolagati izgrađenom opremom i uređajem groba (nadgrobna ploča, nadgrobni spomenik i znaci, ograda groba i sl.) nakon što plati dužni iznos grobne naknade sa zakonskim zateznim kamatama. U protivnom smatrat će se da se radi o napuštenoj imovini kojom Uprava groblja može raspolagati.

**Članak 14.**

Obavijest o namjeri prekopa općeg ili napuštenog groba i grobnice Uprava groblja će dostaviti korisniku grobnog mjesta najmanje tri mjeseca prije prekopa.

Ukoliko korisnik grobnog mjesta nije poznat, prekop se vrši bez obavještavanja.

Nakon prekopa posmrtni ostaci umrlog se prenose u zajedničku grobnicu ili po želji obitelji umrlog – u drugo grobno mjesto.

**Članak 15.**

Svakom pojedinačnom korisniku grobnog mjesta može se dodijeliti na korištenje samo jedno grobno mjesto.

Iznimno od prethodnog stavka, grobno mjesto dodijelit će se osobi koja već ima pravo ukopa u grobno mjesto, ukoliko je to grobno mjesto popunjeno.

**Članak 16.**

Grobovi mogu biti jednostruko (jedno grobno mjesto) ili dvostruko (dva grobna mjesta).

Uprava groblja donosi Položajni plan grobnih mjesta i grobnica na način da površinu groblja podijeli na redove i grobna mjesta, a svakom grobu dodjeli odgovarajuću oznaku. Površina jednostrukog i dvostrukog grobnog mjesta na grobnim poljima izgrađenim po ranijim propisima određuje se u slijedećim bruto dimenzijama: a) jednostruko: širina od 120 cm do 150 cm, a dužina od 250 cm do 300 cm b) dvostruko: širina od 210 cm do 240 cm, a dužina od 250 cm do 300 cm. Izuzetno, dužina grobnog mjesta može biti i manja ako je na starom dijelu groblja i time ne narušava postojeće stanje, a duljina se mora uklapati u postojeće redove.

Međusobni razmak grobova mora biti najmanje od 20 cm do 30 cm. Iznimno razmak između grobnih mjesta može iznositi i manje za već postojeće grobne uređaje.

Neto površina groba je parcela grobnog mjesta (groba – predstavlja samu ukopnu jamu koja iznosi 80x200cm).

Bruto površina groba je neto površina grobnog mjesta uvećana za razmak između grobnih mjesta.

**Članak 17.**

Postojeća grobna mjesta mogu se dodijeliti na korištenje tek kad podnositelj zahtjeva dostavi izjavu srodnika (ovjerenu od javnog bilježnika) koji polažu pravo na navedeno grobno mjesto, u kojoj se izričito odriču svih prava na isto, te su suglasni da podnositelj zahtjeva u svoje ime postane korisnik grobnog mjesta.

**Članak 18.**

Svi korisnici grobnih mjesta koji koriste grobno mjesto ili obiteljsku grobnicu dulje vrijeme, koji su postavili ili namjeravaju postaviti nadgrobne spomenike, dužni su zatražiti grobno mjesto na neodređeno vrijeme. U protivnom, nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu pravo raspolaganja grobnim mjestom ima Uprava groblja.

**Članak 19.**

Pravo ukopa uz korisnika grobnog mjesta imaju i članovi njegove obitelji.

Članovima obitelji korisnika grobnog mjesta, u smislu ove Odluke, smatraju se supružnik korisnika, izvanbračni supružnik, potomci i posvojena djeca i njihovi supružnici te roditelji korisnika grobnog mjesta.

Korisnik grobnog mjesta može dopustiti privremeni ukop i drugim osobama, o čemu je dužan pismenom izjavom obavijestiti Upravu groblja.

Nakon smrti korisnika grobnog mjesta korištenje grobnog mjesta stječu njegovi nasljednici.

Nasljednik iz prethodnog stavka dužan je Upravi groblja dokazati da je naslijedio pravo korištenja grobnog mjesta dostavom pravomoćnog rješenja o nasljeđivanju te zatražiti prijenos prava korištenja grobnog mjesta u Grobnom očevidniku.

Do pravomoćnosti rješenja o nasljeđivanju grobnog mjesta u njega se mogu ukapati osobe koje su u trenutku smrti korisnika grobnog mjesta bili članovi njegove obitelji.

Korisnik može korištenje grobnog mjesta ugovorom ustupiti trećim osobama bez naknade.

Osobe koje steknu pravo korištenja grobnog mjesta dužne su ovjereni ugovor od javnog bilježnika dostaviti Upravi groblja radi upisa novog korisnika u Grobni očevidnik.

Korisnici grobnih mjesta koji ugovorom ustupe pravo korištenja ne mogu kasnije ugovorom ili rješenjem stjecati pravo korištenja drugog grobnog mjesta na istom groblju.

**Članak 20.**

Uprava groblja će na zahtjev stranke i na temelju ugovora o ustupanju ili rješenja o nasljeđivanju izvršiti promjenu podataka o korisnicima u Grobnom očevidniku te o tome donijeti rješenje.

**Članak 21.**

Uprava groblja će obustaviti ukope u grobno mjesto u slučaju spora o pravu ukopa, odnosno korištenju grobnog mjesta dok spor ne bude riješen.

**Članak 22.**

Za ustupanje prava korištenja grobnog mjesta i za privremeni ukop osoba koje se, u smislu ove Odluke, ne smatraju članovima obitelji korisnika grobnog mjesta, potrebna je suglasnost svih osoba koje imaju pravo ukopa u predmetno grobno mjesto.

**Članak 23.**

Opća grobna mjesta u smislu ove Odluke su grobna mjesta za koje nije plaćena naknada za korištenje i nije izdano rješenje o dodjeli.

Rok za korištenja općih grobnih mjesta je 15 godina od dana ukopa umrle osobe.

Nakon isteka roka iz prethodnog stavka, općim grobnim mjestima Uprava groblja slobodno raspolaže za prekop.

**V. VREMENSKI RAZMACI UKOPA U POPUNJENA GROBNA MJESTA TE NAČIN UKOPA NEPOZNATIH OSOBA**

**Članak 24.**

Ukop u popunjeno grobno mjesto može se obaviti po proteku najmanje 15 godina od zadnjeg ukopa u grobno mjesto.

Iznimno, ukop članova obitelji može se obaviti prije isteka 15 godina od posljednjeg ukopa, ali pod uvjetom da se kod zemljanih grobova osigura 0,80 metara zemlje iznad lijesa.

Ako je grobnica za polaganje ljesova sagrađena u više razina, grobno mjesto se smatra popunjenim kada su sve razine popunjene te se ukop u jednostruku grobnicu može obaviti nakon proteka 30 godina od zadnjeg ukopa, a u dvostruku grobnicu nakon proteka 30 godina od pojedinog ukopa.

Popunjeno grobno mjesto na općem grobu može se prekopati nakon proteka 15 godina od posljednjeg ukopa u isto, a ostaci preminulih osoba premjestit će se u zajedničku kosturnicu o trošku Općine Sokolovac.

U grobna mjesta može se položiti urna bez obzira na to kada je položena prethodna urna.

**Članak 25.**

Nepoznate osobe ukapaju se u opće grobove koje odredi Uprava groblja, nakon što nadležna državna tijela izdaju odgovarajuća odobrenja, a na način uobičajen mjesnim prilikama, osiguravajući pritom dostupne podatke (dob, spol, datum smrti).

Eventualni nasljednici osoba iz stavka 1. ovog članka ne stječu pravo korištenja grobnog mjesta u koje su ove osobe ukopane.

Uprava groblja dužna je grobno mjesto iz stavka 1. ovoga članka urediti i održavati na način kojim se iskazuje poštovanje prema umrlima.

Troškove ukopa nepoznate osobe snosi Općina Sokolovac.

**VI. UVJETI I MJERILA ZA PLAĆANJE NAKNADE KOD DODIJELE GROBNIH MJESTA I GODIŠNJE GROBNE NAKNADE ZA KORIŠTENJE**

**Članak 26.**

Općinsko vijeće Općine Sokolovac na prijedlog Uprave groblja posebnom Odlukom utvrđuje:

* visinu jednokratne naknade za dodjelu na korištenje grobnog mjesta,
* visinu naknade za izgradnju grobnice, postavljanje ili obnovu nadgrobnog spomenika
* visinu godišnje grobne naknade.

**Članak 27.**

Visina jednokratne naknade za dodjelu na korištenje grobnog mjesta utvrđuje se prema:

* lokaciji groblja,
* površini grobnog mjesta,

**Članak 28.**

Jednokratna naknada za dodjelu na korištenje grobnog mjesta plaća se prilikom dodjele grobnog mjesta na korištenje u roku određenom rješenjem.

Sredstva naknade za dodjelu grobnog mjesta se uplaćuju na račun Općine Sokolovac i mogu se koristiti isključivo za radove na izgradnji, uređenju i proširenju groblja.

**Članak 29.**

Godišnja grobna naknada plaća se jednom godišnje u cjelokupnom iznosu i to najkasnije do 30. rujna tekuće godine.

Uprava groblja obvezna je korisniku grobnog mjesta dostaviti uplatnicu za plaćanje.

**Članak 30.**

Svi korisnici grobnih mjesta kojima su ista do sada dodijeljena, a u njima još uvijek nije izvršen ukop, dužni su na istima, najkasnije u roku 12 mjeseci od dana stupanja na snagu ove Odluke, izraditi najmanje betonski okvir grobnog mjesta.

Korisnik, kome su unaprijed dodijeljuje grobno mjesto, dužan je najkasnije u roku godine dana, od dana dodjele grobnog mjesta na korištenje izgraditi najmanje betonski okvir grobnog mjesta. U slučaju neispunjenja navedene obveze smatra se da je korisnik odustao od kupljenog grobnog mjesta te se iznos uplaćene jednokratne naknade ne vraća.

**VII. ODRŽAVANJE GROBLJA I UKLANJANJE OTPADA**

**Članak 30.**

Groblja iz članka 2. Ove Odluke održava Uprava groblja.

Pod održavanjem groblja u smislu stavka 1. ovog članka smatra se održavanje i čišćenje zemljišta, staza, parkirališta i putova na groblju, održavanje i čišćenje prostora i zgrada za obavljanje ispraćaja i ukopa umrlih, uređenje i održavanje zelenila, čišćenje groblja i zbrinjavanje otpada, kao i provođenje reda na groblju.

**Članak 31.**

Grobna mjesta na groblju moraju se izrađivati prema Položajnom planu groblja u skladu sa propisima o građenju i propisima o grobljima.

**Članak 32.**

Prilikom izvođenja radova, izvođači su dužni pridržavati se odredaba o Redu na groblju, a naročito:

* radovi se moraju izvoditi na način da se do najveće mjere očuva mir i dostojanstvo na groblju,
* građevni materijal može se držati na groblju samo kraće vrijeme koje je neophodno za obavljanje radova,
* za prijevoz materijala potrebnog prilikom izvođenja radova mogu se koristiti samo za to određeni putovi i staze,
* u slučaju prekida radova, kao i poslije njihova završetka, izvođač je dužan bez odlaganja radilište dovesti u prijašnje stanje.

Uprava groblja može zabraniti radove u određene dane zbog opravdanih razloga.

**Članak 33.**

Za gradnju grobnica, postavljanje ili obnovu nadgrobnih spomenika korisnik grobnog mjesta podnosi zahtjev Upravi groblja i uplaćuje odgovarajuću naknadu.

Uprava groblja izdaje odobrenje uz slijedeće uvjete:

* Nadgrobni spomenik mora se izgraditi tako da njegovi rubni dijelovi budu udaljeni od susjednog spomenika najmanje 15 cm. Ukoliko to zbog rasporeda postojećih grobnih mjesta nije moguće, razmak će odredit Uprava groblja.
* Korisnik grobnog mjesta odnosno izvođač radova mora prethodno od Uprave groblja zatražiti utvrđivanje površine za izgradnju betonskih temelja i postavljanje nadgrobnog spomenika te upute o izvođenju radova.

Uprava groblja će zabraniti radove onom izvođaču radova koji započne s radom bez ispunjenih uvjeta iz ovog članka.

**Članak 34.**

Grobna mjesta koja se oštete prilikom izvođenja radova ili obavljanja ukopa moraju se odmah, a najkasnije u roku od 15 dana urediti i dovesti u prijašnje stanje.

Troškove oko uspostave prijašnjeg stanja snosi osoba na čiji se zahtjev obavljaju radovi, odnosno ukop.

**Članak 35.**

Izgradnja nadgrobnog spomenika neće se odobriti na grobnom mjestu koje se prema ovoj Odluci smatra općim grobom.

**Članak 36.**

Korisnik grobnog mjesta odlučuje o obliku i načinu uređenja grobnog mjesta, po prethodnoj suglasnosti Uprave groblja.

Materijal od kojeg se izrađuju nadgrobni spomenici mora biti trajan (kamen, beton i sl.), a sami spomenici po obliku i načinu izvedbe moraju biti u skladu s okolinom i s mjesnim običajima.

Ako nadgrobni spomenik bude izgrađen protivno suglasnosti Uprave groblja, korisnik grobnog mjesta dužan je izgrađeni dio uskladiti sa suglasnošću, a ako to nije moguće, nadgrobni spomenik treba ukloniti. U protivnom će to provesti Uprava groblja na teret korisnika grobnog mjesta.

**Članak 37**.

O uređenju i održavanju grobnih mjesta moraju se brinuti njihovi korisnici, na način da se grobno mjesto i prostor oko grobnog mjesta drži u redu i čistoći.

Nastali otpad korisnici grobnog mjesta dužni su odlagati na zato određeno mjesto.

Ako korisnik ne brine o održavanju grobnog mjesta, Uprava groblja upozorit će ga na obvezu i odrediti mu rok u kojem se grobno mjesto mora urediti. Ukoliko korisnik ne uredi grobno mjesto u određenom roku, Uprava groblja uredit će grobno mjesto na trošak korisnika.

**Članak 38.**

Uređenje i održavanje groblja, Uprava groblja dužna je obavljati kontinuirano na način da groblja budu uredna, a objekti u funkcionalnom smislu ispravni.

**Članak 39.**

Uprava groblja mora mrtvačnicu i ostale objekte na grobljima održavati u ispravnom stanju, održavati red i čistoću, te prema potrebi izvršiti dezinfekciju.

**Članak 40.**

Na groblju je izričito zabranjeno:

* ulaziti u mrtvačnicu bez prethodnog odobrenja Uprave groblja,
* oštećivanje i uništavanje opreme na grobnim mjestima,
* oštećivanje i uništavanje zelenih površina na groblju, ograda, objekata i druge opreme na groblju,
* kretati se izvan staza namijenjenih za prolaz između grobnih mjesta i prelaziti preko grobnih mjesta,
* odlaganje otpada izvan za to određenog mjesta,
* odnošenje cvijeća, ukrasa i opreme s tuđih grobnih mjesta,
* zabava, glasan govor i slično ponašanje koje je protivno održavanju potrebnog pijeteta prema mrtvima na groblju.

**Članak 41.**

Na odgovarajućim mjestima na grobljima, Uprava groblja je dužna osigurati pravilno odlaganje otpada.

**Članak 42.**

Građani su obvezni na groblju održavati potpun mir i moraju se ponašati kako to odgovara mjestu i poštovanju prema umrlima.

Građani su obvezni pridržavati se Odluke o pravilima ponašanja koju utvrđuje Uprava groblja.

**VIII. NAČIN I UVJETI KORIŠTENJA GROBLJA I OBAVLJANJA POSLOVA UKOPA**

**Članak 43.**

Pod poslovima ukopa podrazumijeva se organiziranje i obavljanje ukopa umrloga.

Poslovi organiziranja i obavljanja ukopa su poslovi smještaja umrloga u mrtvačnicu, priprema grobnog mjesta (iskop grobne jame odnosno otvaranje grobnice), prijevoz umrloga od mrtvačnice do grobnog mjesta, ukop umrloga i zatrpavanje grobne jame, odnosno zatvaranje grobnice, te uređenje grobnog mjesta nakon ukopa.

**Članak 44.**

Naručitelj ukopa je svaka fizička ili pravna osoba koja je uz predočenje i predaju dozvole za ukop umrle osobe, a po potrebi i drugih isprava, preuzima obveze podmirenja troškova ukopa.

**Članak 45.**

Naručitelj ukopa dužan je prijaviti i zatražiti obavljanje ukopa ispunjavanjem posebnog obrasca prijave ukopa, u kojem mora naznačiti slijedeće podatke:

* podatke o grobnom mjestu na kojem se predlaže ukop,
* podatke o korisniku grobnog mjesta,
* osobne podatke o osobi koja vodi brigu o grobnom mjestu,
* osobne podatke o umrlom,
* te po potrebi i druge podatke.

Ukoliko umrli ili naručitelj ukopa nisu korisnici grobnog mjesta, prijava sadrži i zahtjev naručitelja za dodjelu grobnog mjesta.

**Članak 46.**

Nakon prijema prijave, Uprava groblja je dužna provjeriti podatke navedene u prijavi te ukoliko su ispunjeni uvjeti propisani Zakonom i ovom Odlukom, odobrava ukop na određenom grobnom mjestu.

**Članak 47.**

Uprava groblja nema pravo uskratiti ukop na određenom grobnom mjestu, ukoliko u postupku odobravanja ukopa utvrdi da umrli kao bivši korisnik grobnog mjesta ili naručitelj kao korisnik grobnog mjesta, nisu podmirili godišnje grobne naknade.

Radi plaćanja zaostalih godišnjih grobnih naknada Uprava groblja i korisnik grobnog mjesta mogu zaključiti izvan sudsku nagodbu, koja se mora ovjeriti kod javnog bilježnika.

**Članak 48.**

U slučaju da nitko ne preuzme obvezu plaćanja zaostalih grobnih naknada, odnosno na sebe ne prenese pravo korištenja grobnog mjesta kao nasljednik umrlog ili se ne obveže na podmirenje troškova, ukop umrlog izvršit će se na općem grobnom mjestu na način propisan ovom Odlukom.

**Članak 49.**

Nadzor nad provođenjem ove Odluke obavlja Općinski načelnik i odgovorna osoba Uprave groblja.

**Članak 50.**

Odgovorna osoba Uprave groblja u obavljanju nadzora iz članka 52. ove Odluke ovlaštena je:

- upozoriti fizičke i pravne osobe o pravilima ponašanja na groblju,

- na poduzimanja određenih radnji u svrhu održavanja grobova.

**Članak 51.**

Na osnovi prijave Uprave groblja, nadležno tijelo jedinice lokalne samouprave će protiv fizičkih i pravnih osoba koji prekrše odredbe ove Odluke poduzeti mjere propisane zakonom.

**IX. KAZNENE ODREDBE**

**Članak 52.**

Nadzor nad primjenom odredaba ove Odluke provodi Jedinstveni upravni odjel Općine Sokolovac.

**Članak 53.**

Novčanom kaznom u visini od 500,00 kuna kaznit će se za prekršaj pravna osoba:

* ako gradi grobnicu, postavlja ili obnavlja nadgrobni spomenik bez odobrenja iz članka 33. ove Odluke,
* postupa protivno odredbama članka 32. ove Odluke.

**Članak 54.**

Novčanom kaznom u visini od 200,00 kuna kaznit će se za prekršaj korisnik grobnog mjesta:

* ako grobno mjesto i prostor oko njega ne održava urednim prema članku 37. ove Odluke,
* postupa protivno odredbama članka 33. ove Odluke.

**Članak 55.**

Novčanom kaznom u visini od 200,00 kuna kaznit će se za prekršaj fizička osoba ako:

* postupa protivno odredbama iz članka 40. ove Odluke,
* ako se ne pridržava pravila o ponašanju na groblju prema članku 42. ove Odluke.

**X. PRIJELAZNE I ZAVRŠNE ODREDBE**

**Članak 56**.

Korisnicima grobnih mjesta koji su do dana stupanja na snagu ove Odluke imali status korisnika grobnog mjesta temeljem ugovora o korištenju grobnog mjesta ili nekog drugog valjano pravnog akta, izdat će se rješenje o dodijeli grobnog mjesta na neodređeno vrijeme.

**Članak 57**.

Osoba koja smatra da je korisnik grobnog mjesta, a nije upisana u Grobni očevidnik, može zatražiti upis na temelju valjano pravnog akta.

**Članak 58.**

Osoba koja je do dana stupanja na snagu ove Odluke imala rješenje o korištenju grobnog mjesta na određeno vrijeme, izdat će se rješenje o dodijeli grobnog mjesta na neodređeno vrijeme, bez naknade.

**Članak 58.**

Stupanjem na snagu ove odluke prestaje važiti Odluka o grobljima na području Općine Sokolovac (Službeni glasnik Koprivničko-križevačka županija broj 6/01)

**Članak 61.**

Ova Odluka stupa na snagu 8. dana od dana objave u Službenom glasniku Koprivničko-križevačke županije.

 **PREDSJEDNIK**

**O B R A Z L O Ž E NJ E**

**uz prijedlog**

**ODLUKE O ODLUKE O GROBLJIMA NA PODRUČJU OPĆINE SOKOLOVAC**

**1 /** PRAVNA OSNOVA

Pravna osnova za podnošenje prijedloga Odluke o grobljima je članak 18. Zakona o grobljima („Narodne novine“ broj:19/98., 50/12.) i odredbe Zakona o komunalnom gospodarstvu (Narodne novine br. 36/95, 109/95 – Uredba, 21/96 – Uredba, 70/97, 128/99, 57/00, 129/00, 59/01, 26/03.- pročišćeni tekst, 82/04., 110/04 – Uredba, 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14., 36/15.) koji se odnose na način obavljanja komunalne djelatnosti održavanje groblja i krematorija.

**2 /** OSNOVNA PITANJA KOJA SE DEFINIRAJU OVIM AKTOM

Ovom Odlukom o grobljima utvrđuje se upravljanje grobljem, načini i uvjeti korištenja groblja i obavljanja pogrebnih poslova, građenje, zatvaranje i stavljanje groblja izvan uporabe i sve ostale radnje vezano za groblja sukladno propisima koji propisuju predmetnu materiju.

Temeljem članka 11. Zakonu o pravu na pristup informacijama (''Narodne novine'' br. 25/13, 85/15) za Nacrt prijedloga Odluke o grobljima na području općine Sokolovac iz točke 1. ovog zaključka provesti će postupak savjetovanja s javnošću objavom na internetskim strancima Općine Sokolovac u trajanju od 15 dana.

**3 /** TEKST NACRTA AKTA

Nacrt prijedloga Oduke o grobljima na području općine Sokolovac priložen je u privitku.

**4 /** FINANCIJSKA SREDSTVA POTREBNA ZA PROVEDBU OVOG AKTA

Financijska sredstva za provedbu ovog akta nisu potrebna.

Slijedom navedenog, a temeljem izrađenog prijedloga Općinski načelnik zaključkom KLASA: \_\_\_\_\_\_\_\_\_, URBROJ: \_\_\_\_\_\_\_\_\_\_ od \_\_\_\_\_\_\_\_ godine dostavlja Općinskom vijeću Općine Sokolovac na razmatranje Nacrt prijedloga Odluke o grobljima na području općine Sokolovac.

**NAČELNIK**

**Vlado Bakšaj, univ.spec.oec.**